Slegs Wes-Kaapse skole heropen Maandag(Argieffoto: Unsplash) Slegs skole in die Wes-Kaap sal Maandag vir gr. 7- en gr. 12-leerders heropen. Die res van die land se leerders in dié ouderdomsgroep sal eers volgende Maandag (8 Junie) terug op die skoolbanke wees. Die departement van basiese onderwys het die hersiende datum Sondagaand in ’n verklaring bevestig nadat Angie Motshekga, minister van basiese onderwys, se mediakonferensie wat veronderstel was om vanaand plaas te vind, vroegaand uitgestel is. Elijah Mhlanga, woordvoerder vir die departement, het gesê die ekstra week sal gebruik word vir die behoorlike oriëntering en opleiding van onderwysers en om die betrokke skole in te rig wat nie in dié stadium gereed is om leerders eerskomende Maandag terug te verwelkom nie. Luidens die verklaring het die departement wel van skole verneem wie se leerders klaar terug by die koshuis ingetrek het. “Ons doen ’n beroep op die skole om voort te gaan met die oriëntering van die leerders ten opsigte van die gesondheids- en veiligheidsprosedures wat ingestel moet wees,” het Mhlanga gesê. Debbie Schäfer, minister van onderwys in die Wes-Kaap, het egter gesê dié provinsie is slaggereed om sy leerders terug op die skoolbanke te verwelkom. “Ons kan nie langer toelaat dat ons skole in onsekerheid verkeer nie,” het Schäfer in ’n verklaring gesê. Volgens Schäfer het die Wes-Kaapse departement van onderwys R280 miljoen aan persoonlike beskermingstoerusting en skoonmaakmiddels bestee. Dit sluit in 2,4 miljoen maskers, meer as 7 000 digitale termometers en miljoene liters handreiniger en ontsmettingsmiddels. Schäfer het gesê skole in die Wes-Kaap sal die komende week hoofsaaklik gebruik vir die oriëntasie van leerders in die nuwe Covid-19-veiligheids- en leeromgewing.